CELEX: 
Language: el
Date: 2018-05-17 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με κοινή μεθοδολογία σύγκρισης της τιμής ανά μονάδα των εναλλακτικών καυσίμων σύμφωνα με την οδηγία 2014/94/ΕΕ του Ευρωπαϊκού Κοινοβουλίου και του Συμβουλίου

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 17.5.2018
            
            
               σχετικά με κοινή μεθοδολογία σύγκρισης της τιμής ανά μονάδα των εναλλακτικών καυσίμων σύμφωνα με την οδηγία 2014/94/ΕΕ του Ευρωπαϊκού Κοινοβουλίου και του Συμβουλίου 
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων
                  1
               , και ιδίως το άρθρο 7 παράγραφος 3,
            
            
               Εκτιμώντας τα ακόλουθα:
            
            
               (1)Για να προσδιοριστεί η πλέον ενδεδειγμένη μεθοδολογία βάσει του άρθρου 7 παράγραφος 3 της οδηγίας 2014/94/ΕΕ, και έπειτα από πρόσκληση υποβολής προσφορών, η Επιτροπή ανέθεσε στη Γερμανική Υπηρεσία Ενέργειας (dena) να εκπονήσει μελέτη με στόχο τον προσδιορισμό πιθανών επιλογών για κοινή μεθοδολογία σύγκρισης της τιμής ανά μονάδα των εναλλακτικών καυσίμων
                  2
               . 
            
            
               (2)Στη μελέτη αναλύθηκαν τέσσερις κύριες επιλογές. Η Επιτροπή εξέτασε το σύνολο αυτών των επιλογών. Η επιλογή που κρίθηκε πληρέστερη και βασιζόταν σε μετρήσιμα στοιχεία ήταν η επιλογή σύμφωνα με την οποία οι τιμές των καυσίμων εκφράζονται ως ποσά του εφαρμοστέου νομίσματος ανά 100 km, λαμβανομένων υπόψη της τιμής των καυσίμων ανά μονάδα, όπως αναφέρεται στην οδηγία 98/6/ΕΚ του Ευρωπαϊκού Κοινοβουλίου και του Συμβουλίου
                  3
               , και της κατανάλωσης των οχημάτων, όπως αναγράφεται στο πιστοποιητικό συμμόρφωσης. Στην εν λόγω επιλογή λαμβάνονται υπόψη, πλην του ενεργειακού περιεχομένου του καυσίμου, και άλλοι συντελεστές που επηρεάζουν την τιμή του καυσίμου ανά διανυθείσα απόσταση, και ιδίως η ενεργειακή απόδοση των αντίστοιχων τεχνολογιών που συνδέονται με τη χρήση των διαφόρων καυσίμων στα οχήματα.
            
            
               (3)Σύμφωνα με έρευνα καταναλωτών σχετικά με τη σύγκριση των τιμών των καυσίμων
                  4
               , που διεξήγαγε η Fédération Internationale de l'Automobile έπειτα από πρόσκληση υποβολής προσφορών, οι καταναλωτές δήλωσαν την προτίμησή τους για μια μεθοδολογία στην οποία οι τιμές των καυσίμων εκφράζονται ως ποσά του εφαρμοστέου νομίσματος ανά 100 km.
            
            
               (4)Η επιλεγείσα μεθοδολογία θα πρέπει να παρέχει τη δυνατότητα στους χρήστες να συγκρίνουν απευθείας όλους τους πλέον σημαντικούς συντελεστές, μεταξύ άλλων και εν όψει μελλοντικών επιλογών αγοράς. Ως εκ τούτου, η μεθοδολογία αυτή είναι η πλέον πρόσφορη για να αυξηθούν η ευαισθητοποίηση των καταναλωτών και η διαφάνεια της τιμής των καυσίμων. Αρμόζει επίσης καλύτερα με τους γενικότερους στόχους της οδηγίας 2014/94/ΕΕ, οι οποίοι λαμβάνονται εξίσου υπόψη στην ευρωπαϊκή στρατηγική για την κινητικότητα χαμηλών εκπομπών
                  5
                που εγκρίθηκε στο πλαίσιο της Ενεργειακής Ένωσης, ιδίως ως συμβολή στη διαφοροποίηση των πηγών ενέργειας για τις μεταφορές και στη μείωση των εκπομπών CO2 και άλλων ρύπων στον τομέα αυτό. 
            
            
               (5)Για τον υπολογισμό των τιμών των καυσίμων θα πρέπει να χρησιμοποιείται η τιμή κατανάλωσης καυσίμου που αναγράφεται στο πιστοποιητικό συμμόρφωσης των οχημάτων. Η εν λόγω τιμή βασίζεται στην παγκόσμια εναρμονισμένη διαδικασία δοκιμών ελαφρών οχημάτων (WLTP)
                  6
               , αρχής γενομένης από τον Σεπτέμβριο του 2017 για τους νέους τύπους οχημάτων και από τον Σεπτέμβριο του 2018 για όλα τα νέα οχήματα. Αυτή η διαδικασία δοκιμών αντικαθιστά τον νέο ευρωπαϊκό κύκλο δοκιμών (NEDC) που χρησιμοποιείται επί του παρόντος. Η WLTP προβλέπει αυστηρότερες συνθήκες δοκιμών και ρεαλιστικότερες τιμές κατανάλωσης καυσίμου προς όφελος των καταναλωτών. Η αναφορά των τιμών αυτών συνάδει με την ενημέρωση των καταναλωτών που προβλέπεται στην οδηγία 1999/94/ΕΚ του Ευρωπαϊκού Κοινοβουλίου και του Συμβουλίου
                  7
                για τις πληροφορίες που πρέπει να τίθενται στη διάθεση των καταναλωτών σχετικά με την οικονομία καυσίμου όσον αφορά την εμπορία νέων επιβατηγών αυτοκινήτων, καθώς και στη σύσταση (ΕΕ) 2017/948 της Επιτροπής
                  8
               .
            
            
               (6)Επειδή οι τιμές κατανάλωσης καυσίμου δεν αναγράφονται στο πιστοποιητικό συμμόρφωσης των οχημάτων όσον αφορά τα μείγματα βιοκαυσίμων με βενζίνη ή ντίζελ
                  9
               , τα κράτη μέλη μπορούν να χρησιμοποιούν τα δικά τους στοιχεία για τον προσδιορισμό των εν λόγω τιμών. 
            
            
               (7)Προκειμένου η μεθοδολογία να είναι εφαρμόσιμη ανά πάσα στιγμή, ενδείκνυται η τιμή του καυσίμου που πρέπει να ληφθεί υπόψη να είναι η μέση τιμή του σχετικού καυσίμου ανά συμβατική μονάδα κατά το τελευταίο ημερολογιακό τρίμηνο πριν από τη χρονική στιγμή του υπολογισμού, ως μέγιστο χρονικό διάστημα.
            
            
               (8)Λόγω των περιορισμών που είναι εγγενείς στην ανάρτηση των συγκρίσεων στα πρατήρια καυσίμων, θα πρέπει να διευκρινιστεί ότι η χρήση της εν λόγω μεθοδολογίας προϋποθέτει την κατάρτιση δειγμάτων επιβατικών αυτοκινήτων που είναι συγκρίσιμα τουλάχιστον ως προς το βάρος και την ισχύ τους, αλλά κινούνται με διαφορετικά καύσιμα. 
            
            
               (9)Για την περαιτέρω διευκόλυνση των συγκρίσεων με βάση τη μεθοδολογία που καθορίζεται στον παρόντα κανονισμό, τα κράτη μέλη έχουν τη δυνατότητα να αξιοποιούν τις δυνατότητες που προσφέρει η ψηφιοποίηση, όπως τα επιγραμμικά εργαλεία. Τα εν λόγω εργαλεία παρέχουν τη δυνατότητα συγκέντρωσης μεμονωμένων πληροφοριών για το σύνολο ή την πλειονότητα των μοντέλων οχημάτων που κυκλοφορούν στην αγορά. Το εργαλείο αυτό θα πρέπει επίσης να προσφέρει τη δυνατότητα προσθήκης και άλλων πληροφοριών.
            
            
               (10)Το πολυετές πρόγραμμα εργασιών της Επιτροπής για χρηματοδοτική συνδρομή στο πεδίο του μηχανισμού «Συνδέοντας την Ευρώπη» – Τομέας μεταφορών για την περίοδο 2014-2020
                  10
                προβλέπει μια δράση προοριζόμενη να βοηθήσει τα κράτη μέλη στην εφαρμογή της οδηγίας 2014/94/ΕΕ. Σύμφωνα με το πρόγραμμα εργασιών, στόχος είναι κυρίως η συμβολή στη συνεκτική εφαρμογή του άρθρου 7 παράγραφος 3 της εν λόγω οδηγίας σε όλα τα κράτη μέλη και η στήριξη των κρατών μελών για τη διάθεση πληροφοριών στους καταναλωτές μέσω ψηφιακών εργαλείων. 
            
            
               (11)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 9 παράγραφος 1 της οδηγίας 2014/94/ΕΕ,
            
         
         
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Η κοινή μεθοδολογία σύγκρισης της τιμής ανά μονάδα των εναλλακτικών καυσίμων κατά την έννοια του άρθρου 7 παράγραφος 3 της οδηγίας 2014/94/ΕΕ, με βάση τιμές εκφρασμένες ως ποσά του εφαρμοστέου νομίσματος ανά 100 km, παρατίθεται στο παράρτημα.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται 24 μήνες μετά την έναρξη ισχύος του.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 17.5.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 307 της 28.10.2014, σ. 1.
               
               
                  
                     (2)
                  
                        https://ec.europa.eu/transport/sites/transport/files/2017-01-fuel-price-comparison.pdf
               
               
                  
                     (3)
                  
                        Οδηγία 98/6/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, περί της προστασίας των καταναλωτών όσον αφορά την αναγραφή των τιμών των προϊόντων που προσφέρονται στους καταναλωτές (ΕΕ L 80 της 18.3.1998, σ. 27).
               
               
                  
                     (4)
                  
                        https://publications.europa.eu/en/publication-detail/-/publication/4e8d1774-fa70-11e7-b8f5-01aa75ed71a1
               
               
                  
                     (5)
                  
                        COM(2016) 501 final.
               
               
                  
                     (6)
                  
                        Κανονισμός (ΕΕ) 2017/1151 της Επιτροπής, της 1ης Ιουνίου 2017, για τη συμπλήρωση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων, για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, του κανονισμού (ΕΚ) αριθ. 692/2008 της Επιτροπής και του κανονισμού (ΕΕ) αριθ. 1230/2012 της Επιτροπής και για την κατάργηση του κανονισμού (ΕΚ) αριθ. 692/2008 της Επιτροπής.
               
               
                  
                     (7)
                  
                        Οδηγία 1999/94/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, για τις πληροφορίες που πρέπει να τίθενται στη διάθεση των καταναλωτών σχετικά με την οικονομία καυσίμου και τις εκπομπές CO2 όσον αφορά την εμπορία νέων επιβατηγών αυτοκινήτων (ΕΕ L 12 της 18.1.2000, σ. 16).
               
               
                  
                     (8)
                  
                        Σύσταση (ΕΕ) 2017/948 της Επιτροπής, της 31ης Μαΐου 2017, για τη χρήση των τιμών κατανάλωσης καυσίμου και εκπομπών CO2 που έχουν λάβει έγκριση τύπου και μετρώνται σύμφωνα με την παγκόσμια εναρμονισμένη διαδικασία δοκιμών ελαφρών οχημάτων κατά την παροχή πληροφοριών στους καταναλωτές σύμφωνα με την οδηγία 1999/94/ΕΚ του Ευρωπαϊκού Κοινοβουλίου και του Συμβουλίου (ΕΕ L 142 της 2.6.2017, σ. 100).
               
               
                  
                     (9)
                  
                        Οδηγία 2009/30/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, με την οποία τροποποιείται η οδηγία 98/70/ΕΚ όσον αφορά τις προδιαγραφές για τη βενζίνη, το ντίζελ και το πετρέλαιο εσωτερικής καύσης και την καθιέρωση μηχανισμού για την παρακολούθηση και τη μείωση των εκπομπών αερίων του θερμοκηπίου, τροποποιείται η οδηγία 1999/32/ΕΚ του Συμβουλίου όσον αφορά την προδιαγραφή των καυσίμων που χρησιμοποιούνται στα πλοία εσωτερικής ναυσιπλοΐας και καταργείται η οδηγία 93/12/ΕΟΚ.
               
               
                  
                     (10)
                  
                        Απόφαση C(2014)1921 της Επιτροπής, της 26ης Μαρτίου 2014, όπως τροποποιήθηκε.
               
            
      
    ---documentbreak--- 
      
         
         
            
               ΠΑΡΑΡΤΗΜΑ
               
            
               1.Η κοινή μεθοδολογία που καθορίζεται στο παρόν παράρτημα αφορά τα εναλλακτικά καύσιμα όπως ορίζονται στο άρθρο 2 παράγραφος 1 της οδηγίας 2014/94/ΕΕ.
            
            
               2.Η μεθοδολογία προβλέπει, με σκοπό την ανάρτησή του στα πρατήρια καυσίμων όπως αναφέρεται στο άρθρο 7 παράγραφος 3 πρώτο εδάφιο της οδηγίας 2014/94/ΕΕ, τον βασικό υπολογισμό που επιτρέπει ενδεικτική σύγκριση των τιμών, με βάση δείγματα μοντέλων επιβατικών αυτοκινήτων που καταρτίζουν τα κράτη μέλη και είναι συγκρίσιμα τουλάχιστον ως προς το βάρος και την ισχύ τους αλλά κινούνται με διαφορετικά καύσιμα.
            
            
               3.Η μεθοδολογία καθορίζει, με σκοπό την εν λόγω σύγκριση, τον τρόπο με τον οποίο εκφράζονται οι τιμές της βενζίνης, του ντίζελ και των εναλλακτικών καυσίμων ως ποσά του εφαρμοστέου νομίσματος ανά 100 km. Ο υπολογισμός βασίζεται στους εξής συντελεστές:
            
            
               α)κατανάλωση καυσίμου του αντίστοιχου οχήματος ανά 100 km που αναγράφεται στο πιστοποιητικό συμμόρφωσης των οχημάτων κατά το άρθρο 18 της οδηγίας 2007/46/ΕΚ
                  1
               ·
            
            
               β)κατά περίπτωση, τιμές κατανάλωσης καυσίμου ανά 100 km που προσδιορίζονται από τα κράτη μέλη για τα μείγματα βιοκαυσίμων με βενζίνη ή ντίζελ
                  2
               ·
            
            
               γ)τιμές αγοράς ανά μονάδα των αντίστοιχων καυσίμων, εκφρασμένες στο εφαρμοστέο νόμισμα για τις μονάδες στο σχετικό κράτος μέλος, σύμφωνα με την οδηγία 98/6/ΕΚ
                  3
                (εφεξής: συμβατικές μονάδες). 
            
            
               4.Η τιμή εκφρασμένη ως ποσό του εφαρμοστέου νομίσματος ανά 100 km υπολογίζεται ως εξής: 
            
            
               τιμή καυσίμου στο εφαρμοστέο νόμισμα ανά συμβατική μονάδα x κατανάλωση καυσίμου ανά 100 km. 
            
            
               5.Η τιμή των καυσίμων σε συμβατικές μονάδες που λαμβάνεται υπόψη είναι η μέση τιμή κατά το τελευταίο ημερολογιακό τρίμηνο πριν από τη χρονική στιγμή του υπολογισμού, ως μέγιστο χρονικό διάστημα.
            
         
         
            
                  
                     (1)
                  
                        Οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (ΕΕ L 263 της 9.10.2007, σ. 1). 
               
               
                  
                     (2)
                  
                        Οδηγία 2009/30/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, με την οποία τροποποιείται η οδηγία 98/70/ΕΚ όσον αφορά τις προδιαγραφές για τη βενζίνη, το ντίζελ και το πετρέλαιο εσωτερικής καύσης και την καθιέρωση μηχανισμού για την παρακολούθηση και τη μείωση των εκπομπών αερίων του θερμοκηπίου, τροποποιείται η οδηγία 1999/32/ΕΚ του Συμβουλίου όσον αφορά την προδιαγραφή των καυσίμων που χρησιμοποιούνται στα πλοία εσωτερικής ναυσιπλοΐας και καταργείται η οδηγία 93/12/ΕΟΚ
               
               
                  
                     (3)
                  
                        Οδηγία 98/6/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, περί της προστασίας των καταναλωτών όσον αφορά την αναγραφή των τιμών των προϊόντων που προσφέρονται στους καταναλωτές (ΕΕ L 80 της 18.3.1998, σ. 27).